BCCI-এর কাছে ক্ষমা চায়নি! ট্রফি ইস্যুতে জানালেন নকভি

ওয়েব ডেস্ক : এশিয়া কাপ (Asia Cup) ট্রফি ইস্যু নিয়ে ভারতীয় বোর্ডের কাছে ক্ষমা চেয়েছেন এশিয়ান ক্রিকেট কাউন্সিলের (ACC) চেয়ারম্যান মহসিন নকভি (Mohsin Naqvi)। বুধবার এমনই খবর ছড়িয়েছিল। তবে নকভি জানিয়ে দিয়েছেন, তিনি কোনও ভুল করেননি। এমনকি বিসিসিআইয়ের কাছে ক্ষমাও চাননি। সঙ্গে তিনি জানিয়েছেন, এশিয়া কাপের ট্রফি নিতে হলে এসিসি দফতর থেকেই নিতে হবে।

মূলত, এশিয়া কাপে (Asia Cup) বিতর্ক একদমই থামছে না। প্রথমে হ্যান্ডশেক বিতর্ক। তার পর ফাইনালে এশিয়ান ক্রিকেট কাউন্সিলের চেয়ারম্যানের (ACC) কাছ থেকে ট্রফি ও মেডেল না নেওয়া। তাতেই ‘অপমানিত’ হয়ে ভারতের উপর ‘শর্ত’ চাপিয়েছিলেন নকভি। দাবি করেছিলেন, দুবাইয়ে এসে ভারত অধিনায়ক সূর্যকুমার যাদবকে ট্রফি নিতে হবে। এর পরেই নাকি তিনি এশিয়ান ক্রিকেট কাউন্সিলের সভায় নরম সুরে কথা বলেছিলেন তিনি। এমনকি ভারতীয় বোর্ডের কাছে দুঃখ প্রকাশ করেছিলেন বলেও খবর ছড়িয়েছিল। সূত্র মারফত জানা গিয়েছিল, এই ইস্যু নিয়ে শ্রীলঙ্কা, মালয়েশিয়া কিংবা ইন্দোনেশিয়ার কাছে সমর্থন পাননি তিনি।

আরও খবর : ট্রফি বিতর্কে BCCI-এর কাছে ক্ষমা চাইলেন নকভি!

তবে এ নিয়ে এক্স হ্যান্ডেলে নকভি লিখেছেন, ‘এশিয়া কাপের ট্রফি দিতে এখনও রাজি রয়েছি। যদি ট্রফি নিতে হয় তাহলে এসিসি দফতর থেকেই নিতে হবে। আমি কোনও ভুল করিনি এবং বিসিসিআইয়ের কাছে ক্ষমাও চায়নি।’

প্রসঙ্গত, এশিয়া কাপের ট্রফি (Asia Cup Trophy) দেওয়ার অধিকার শুধু তাঁর কাছেই আছে, এমনটাই ভেবেছিলেন নকভি। তবে ২০২২ সালে এই ট্রফি শ্রীলঙ্কাকে দিয়েছিলেন শ্রীলঙ্কা ক্রিকেট বোর্ডের সভাপতি শাম্মি সিলভা। সেই সময় এশিয়ান ক্রিকেট কাউন্সিলের চেয়ারম্যান ছিলেন জয় শাহ। ফলে বিসিসিআই (BCCI) মনে করছে, এই ট্রফি অন্য কারোর হাত থেকে দেওয়া যেতে পারতো। এই পরিস্থিতিতে মহসিন নকভি-র এমন বক্তব্য নিয়ে বিতর্ক শুরু হয়েছে। মনে করা হচ্ছে এ নিয়ে ভারতীয় বোর্ড আইসিসি-র দ্বারস্থ হতে পারে।